উত্তরবঙ্গ থেকে স্লিপার ভলভো বাসে সোজা দিঘা, শুক্রবার উদ্বোধন মুখ্যমন্ত্রীর

কলকাতা: উত্তরবঙ্গবাসীর জন্য সুখবর। এ বার স্লিপার ভলভো বাসে চড়ে সরাসরি দিঘা (Digha) যাওয়ার সুযোগ আনছে উত্তরবঙ্গ রাষ্ট্রীয় পরিবহণ নিগম (NBSTC)। শুক্রবার শিলিগুড়ি থেকে নিগমের নতুন ৬টি স্লিপার ভলভো বাসের আনুষ্ঠানিক উদ্বোধন করবেন মুখ্যমন্ত্রী মমতা বন্দ্যোপাধ্যায় (Mamata Banerjee)। রাজ্যের পরিবহণ ব্যবস্থায় সরকারি উদ্যোগে এই প্রথম স্লিপার ভলভো পরিষেবা চালু হতে চলেছে।

NBSTC সূত্রে জানা গিয়েছে, প্রায় ১১ কোটি ৩৬ লক্ষ টাকা ব্যয়ে কেনা হয়েছে এই অত্যাধুনিক বাসগুলি। ১৬ জানুয়ারি, শুক্রবার মুখ্যমন্ত্রী শিলিগুড়ি থেকে ভার্চুয়ালি পরিষেবার উদ্বোধন করবেন। একই দিনে ভোরেই কোচবিহার সেন্ট্রাল বাস টার্মিনাসে এসে পৌঁছবে নতুন ৬টি বাস। মুখ্যমন্ত্রীর অনুষ্ঠানের সময় কোচবিহারেও একটি ছোট অনুষ্ঠানের আয়োজন করা হয়েছে।

আরও পড়ুন: কলকাতায় ফের অগ্নিকাণ্ড! বিবি গাঙ্গুলি স্ট্রিটের পর বড়বাজারে রাসায়নিকের গুদামে আগুন

কোন রুটে চলবে বাস
নিগম সূত্রে খবর, বাসগুলি পুরোপুরি রাস্তায় নামাতে এখনও অন্তত দেড় মাস সময় লাগবে। প্রয়োজনীয় প্রযুক্তিগত ও প্রশাসনিক প্রস্তুতির পর পরিষেবা শুরু হবে। পরিকল্পনা অনুযায়ী, একটি বাস কোচবিহার থেকে, একটি আলিপুরদুয়ার থেকে এবং বাকি চারটি বাস শিলিগুড়ি থেকে কলকাতা হয়ে দিঘা রুটে চলবে। প্রতিটি বাসে থাকবে ৪০টি স্লিপার আসন। সব ঠিক থাকলে মার্চ মাস নাগাদ বাসগুলি নিয়মিত চলাচল শুরু করবে। স্লিপার ভলভো হওয়ায় দীর্ঘ যাত্রায় যাত্রীরা আরামদায়কভাবে বিশ্রাম নিতে পারবেন।

উত্তরবঙ্গ রাষ্ট্রীয় পরিবহণ নিগমের ম্যানেজিং ডিরেক্টর দীপঙ্কর পিপলাই জানান, “এগুলি অত্যন্ত দামি বাস। নতুন বাস এলেও এখনও কিছু কাজ বাকি রয়েছে। সব দিক খতিয়ে দেখে প্রস্তুত করেই রাস্তায় নামানো হবে।” নিগমের চেয়ারম্যান পার্থ প্রতিম রায় জানান, গত বছর মে মাসে ভলভো বাস পরিষেবা চালু হয়েছিল। এ বার সেই পরিষেবাকে এক ধাপ এগিয়ে স্লিপার ভলভো বাস চালু করতে চলেছে NBSTC।